Vo villne Ort hani ghört, dass d Fraser Island wunderschön segi und ich sie unbedingt sött bereise. Da ich ja nach de Schuel eh det verbii gang, hani lang möse überlege obs sich ächt lohnt si zwei Mal z gseh. Nach langem Überlege hani mi denn doch defür entschiede mit mine  Lüt e 3-tägigi Reis uf die grösst Sandinsle vo de ganze Welt z mache...  Am Fritig Morge am Punkt 7ni simmer z 8te na total schlaftunke vorem Schuelhus gstande (d.h. Ich han möse am 5i uufstah :( ) und hend druf gwartet vo üsem Fahrer abgholt z werde. 5 Minute nach 7... 10 Minute... 15 Minute... Mir sind scho mal recht nervös worde und hend irgendwie s Gfühl gha, sie hebed üs vergässe :S Aber nach 20 Minute isch üse guide denn endlich aacho und mir hend chöne i üses Freaky 4WD Büssli iistige und üs breit  mache uf de 17 Sitzplätz. Mir hend scho Freud gha, dass es di ganz Fahrt dur so bequem wird sii, aber bald hämmer en Zwüschestop gmacht und s Büssli isch na mit 9 andere Menschlis vollgstopft worde. Mit allem Gepäck und dene villne Lüt ischs denn doch chli unbequem worde uf de 5-stündige   Fahrt. Mir sind würkli abartig verquätscht i dem Ding ine ghocket, aber üsi Gruppe, s Team Awsome, hätt das total locker gnoh und mir hend üs eifach nur gfreut d World  Heritage Island z bsueche. D Hauptnationalität i üsem Gfährt isch d Schwiz gsi, was hettemer au anders erwartet :) 6 hemmer zellt, devo d Coco, d Conny und ich usem Kanton Züri :P d Melanie usem Aargau, de Simon vo Luzern und d Larissa vo Genf. De Rest isch sehr gmixt gsi, nämlich: d Tammy us Taiwan, d Barbara us Milano, d Constance us Frankrich, de Tallal und de Abdulla us Saudi Arabie, de Matt und de Luke us Kanada, 4 Koreanermeitli wo immer umekicheret hend und de Luke üse Driver us Australie.  Die  erst Pipi-Pause hemmer in Noosa gmacht, während üsi Guides iri Chäre volltankt hend. Mir sind nämli e riesigi Gruppe gsi vo ungefähr 80 Lüt verteilt uf 3 Büss. Mir sind im chlinste und beste gsi :) Üse Driver isch mega offeherzig gsi und hett ufem ganze Wäg nur umegwitzlet und mir henden natürlich alli gad i üsi Herze gschlosse. Vo Noosa us simmer am Strand entlang gfahre, und zwar nöd uf de Strass, sondern würkli   gad nebed em Meer. Das isch zimlich iidrücklich gsi, obwohl mer alli lieber is  Meer gumped währed wills so heiss gsi isch... S isch glich wunderschön gsi em kilometerlange Strand entlang zfahre und de Blick ufs Meer und ufs Gelände zgnüsse. Die Hügel sind nämli ganz speziell gsi, will mer a dere Küste 72 verschidnigi Erdtön, vo wiiss über gääl bis rot, chan bestuhne... Irgendwenn hemmer denn aaghalte zum de Red Canyon aaluege. Das isch es chliises Tääli us orangerotem Sand. De Kontrast zwüsched em Sand und em Azurblaue Himmel hett usgseh wie ufeme Kunstwerk.  Nach de Fahrt entlang  em Strand simmer in tropische Regewald abboge und ca. 1 Stund det derdur düüset. Das isch e psunders holprigi Strecki gsi und wer sich nöd aagurte hät welä, hät halt ab und zue de Chopf a de Decki aagschlage. Ich han Glück gha, dassi nöd i de hinderste Reihe vom Büssli gsesse bin. Det ischs umegejucke na vill schlimmer gsi. D Koreanerinne sind det ghöcklet und die sind z chli gsi zum de Chopf aazschlaa :P Bald simmer in Rainbow Beach, es chlises Dörfli, wo de Usgangspunkt zu de Fraser Island isch, aacho  und det hemmer denn au chöne öppis feins   z Mittag esse. Vo Rainbow Beach ischs denn ufd Fähre zu de Fraser Island gange. Nur e churzi Fahrt im Pazifik und denn ab uf de 75 Miles Beach zu üsem Beach Resort wo mer nur gschwind üsi Sache abglade hend und denn gad wieder in Bus gsprunge sind zum an Lake Wabby gah, vo demm mer üs e schöni Abchüelig erhofft hend. Aber die Erfrischig hemmer üs leider zerscht na möse verdiene. De See isch nämli nöd erreichbar mit Verkehrsmittel, sondern  nur z Fuess... Das tönt ez nöd so schlimm, aber wenn mer bedenkt, dass es richtig richtig heiss gsi isch und de Wäg det hii 1.8 km misst, chunnts eim eher mal in Sinn, eifach ufzgäh und halt uf en Abchüelig z verzichte. Mer sind denn aber glich alli vo üsem starke Wille nach Erfrischig uf die Wanderig triebe worde. S hett guet aagfange miteme Spaziergang durch de Regewald, aber leider hätt dä denn irgendwenn ufghört und mir sind voreme Wägwiiser gstande wo gfunde het s göchi na 1 km. Das isch au halb so  wild gsi, aber wo mer bemerkt hend, dass mer vorere chline Wüste Gobi stönd, isch üs de Schweiss gad dopplett so stark abegloffe.   S isch Düne uf und Düne ab gange und mer hend nirgends au nur es chlises bizeli vomene See gseh. Aber irgendwas, ob Neugier oder Gruppedruck, hätt üs denn glich bis an algegrüene Lake Wabby bracht. Mir hend üses Züg anegschmisse und sind gad is Wasser inegumpet. S bädele hett mer ehrlich gseit nöd so guet gfalle, will de See wienen  überdimensionale Teich usgseh hät und s hät au Fisch dinne gha, also bini go sünnele, aber d Sunne isch leider scho am untergah gsi. Mir sind denn aber scho bald wieder richtig Resort gange. ufem Zruggwäg hämmer natürlich wieder gschwitzt wie di blöde...  Mir sind jeweils z 4te imene Zimmer mit Balkon gsi und nachem Ässe hemmer üs z 14te uf de relativ chlii Balkon vo de Saudi Arabier und Kanadier zwängt und hend Spieli gspilt bis is Morgegraue.  De zweiti Tag hett am 9ni aagfange und mer sind  wieder mitm Büssli richtig Norde gfahre. Üse ersti Stop isch bi de Rainbow Gorge gsi. Wie am erste Tag hemmer möse det hii laufe, aber ez simmer scho abghärtet gsi und ich han extra mini Turnschueh na mitgnoh, damiti schneller fürschi chum :) Wo mer i dere "Schlucht" aacho sind,   hani fascht chli möse schmunzle. Unter Schlucht stelli mer eigentlich öppis Riesigs vor, wo links und rechts halt eifach steil de Berg duruf gaht und du nur ein Wäg chasch näh, aber das wo mer det gseh hät, cha mer höchstens es Bächli nenne, wo sich öppe 20  cm in Bode gfrässe het. Lustigi Lüt wo sich sonen Name überleged. S Bächli isch aber ganz kuhl gsi, will s isch eifach im Bode verschwunde, nachdem s imene winzige Wasserfälleli vome Hügeli plätscheret isch. Darum heissts au Invisible Creek :) De Luke, üse Driver, hett det denn na demonstriert wieso, dass es Rainbow Gorge heisst und hett üs zeiget, wie d Aborigines früehner ihri Gsichter aagmalet händ. D Coco hätt möse als .... anehebä und hätts am Abig fascht nümm wäg bracht :P  Mir sind zrugg zum  Büssli gwanderet und witer richtig Norde düset. De nächsti Halt hämmer binere Quelle gha wo eifach usem Berg usechunnt und das grad nebed em Strand. Det hämmer üsi Fläsche chöne uffülle mit super feinem Wasser, nöd so wies Hahnewasser da wo nach Swimming Pool schmöckt. Nachdemm alli ihri Fläsche ufgfüllt hend und Föteli gmacht hend, simmer witers zum Maheno Schiffwreck wo am Strand versunke   isch. Das isch mega iidrücklich gsi, will mer nur 1/8 vom ganze Schiff chan bestuhne, de Rest isch  unterem Sand vergrabe, und das wo mer chan gseh isch au nöd grad wenig. Wenn mer sich also vorstellt, dass mer das alles muss mal 8 rechne, blibt eim fascht s Muul offe stah... Nach dem imposante Kunstwerk hemmer alli wahnsinnig hunger gha und darum simmer bald richtig z Mittag gfahre. Bevor mer das aber übercho hend, isch na e Wanderig uf en Hügel bevorgstande. De Indian Head. Dä heisst so, will er vom Meer us usgseht wie en Indianer, oder so. D Ussicht isch atemberaubend gsi. Über d Klippe is Meer, zum  Strand wo üses Zmittag vorbereitet worde isch, zum 75 Miles Beach, über di halb Insle. Eifach wunderschön. Ich han fascht nümm chöne ufhöre Föteli mache :) Aber üsi Mäge hend üs bald wieder id Würklichkeit zrugg gholt und mir hend de Abstieg gstartet. Genau wo mer denn i de Schlange für s Sandwich zum Zmittag aagstande sind, hetts aafange rägne :( Zum Glück nöd allzu fest, aber s isch glich lästig gsi, will mer üsi Sandwich sälber hend chöne bestücke und das normalerwiis nöd so schnell fürschi gaht... Nach   es paar Minute hätt dä Räge denn aber au scho wieder ufghört. Nachem Esse isch en Dingo am Strand uftaucht und dä hämmer natürli alli wele vo dä Nächi betrachte. Will d Dingos nöd unbedingt mänschefründlich sind, hätt üs de Luke the Driver zum wilde Hundi-Ding anegfahre, damit mer chönd Fotis mache. De Dingo het Angst becho und isch devo grännt. Verständlich... Uf em Haiwäg zum Resort hemmer na bimene rote Felse aaghalte wo de Luke üs e Gschicht verzellt hät wie dass dä Stei so rot worde isch. Det simmer  nur churz blibe, hend es paar Fotis gmacht und sind gad wiiter zum Eli Creek. Det hemmer üses Badzüg aazoge und sind es Stuck wiit ame Bach entlang gloffe zum üs denn vo sinere Strömig richtig Meer träge lah. S Wasser isch rächt chalt gsi und wer nöd gad iitauche hät welä, isch halt nass gsprützt worde :) Nach ere zweite Rundi wo praktisch niemert meh mit cho isch, simmer na am Strand ghöcklet und händ gspilt.  De Tag isch langsam am Endi zuegange und mir hend zrugg is Resort möse, wo üs es feins  mexikanischs Znacht erwartet hät. Nachem Esse simmer zu de einzige Bar i dem Resort   gange und hend de ganz Abig diversi Spiili gspilt.    Am dritte und letschte Tag hät mis ganze Zimmer verschlafe, will mer d Zyt vom Losfahre mit de Zyt vom Zmorge verwächslet hend. Mir sind ganz gmüetlich am Eesse gsi wo üs de Luke gfunde hät und üs wie wildi Hüehner i üses Zimmer gschickt hät zum fertig packe. Schlussendlich hends denn nur 20 Minute uf üs möse warte. Und will mer  di letschte im Bus gsi sind, hemmer au die blödste Plätz übercho, und zwar die z hinderst hine wo mer psunders oft de Chopf aaschlaht :P Mir sind unglaublich lang ufere Sandstrass gfahre und hend millione Mal üsi Chöpf aagschlage bis mer a üsem erschte Ziel, de Central Station vo de Fraser Island aacho sind. Uf dere Insle häts würkli mal en Bahnhof gha, etz gseht mer aber nur na d Hütte und en chline Teil vome Gleis. Und das zmitzt im Rägewald. Nachere churze Wanderig dur de Wald, wo mer ame Bach verbii cho  sind wo invisible creek heisst, simmer an Lake Birrabeen. Weisse Strand, türkis Wasser, stahlblaue Himmel, eifach traumhaft! Det simmer minere Meinig nah vill z wenig lang bliebe. Mir sind go schwümme bis mer Wöschwiiberfinger becho hend und nachdem mer üs ufem heisse Sand tröchne lah hend, hät üs de Luke zeigt wie mer en Boomerang schüsst.  Vill zfrüeh hemmer däre wunderschöne Insle üse Rugge zuedräht und üs wieder uf de langi Heiwäg gmacht... :(